(Text cu relevanță pentru SEE)

În special, evaluarea a fost pozitivă în ceea ce privește valoarea adăugată europeană a proiectului-pilot și a acțiunii pregătitoare anterioare: organizațiile naționale care abordează toate tipurile de aspecte legate de consumatori nu dispun de expertiză tehnică și nu pot acoperi un domeniu de aplicare atât de larg de domenii de politică referitoare la serviciile financiare. În plus, nu au fost identificate alte organizații similare la nivelul UE.

Temeiul juridic îl constituie Tratatul privind funcționarea Uniunii Europene, în special articolul 169 alineatul (2) litera (b). Programul propus al Uniunii va contribui la asigurarea unui înalt nivel de protecție a consumatorilor și la afirmarea acestora ca element central al pieței interne în sectorul serviciilor financiare prin sprijinirea și completarea politicilor statelor membre, căutând să asigure faptul că cetățenii pot profita pe deplin de avantajele pieței interne și că, în acest sens, interesele lor juridice și economice sunt abordate și apărate în mod corespunzător. În conformitate cu politica legislativă a Comisiei adoptată în contextul cadrului financiar multianual, prezentul program de finanțare este propus sub forma unui regulament.

În acest context, Comisia a lansat la sfârșitul anului 2011 un proiect-pilot menit să ofere granturi pentru a sprijini dezvoltarea unui centru de expertiză financiară în beneficiul utilizatorilor finali și al părților interesate din afara sectorului și să sporească capacitatea acestora de a participa la procesul de elaborare a politicilor Uniunii în sectorul serviciilor financiare. În urma unor cereri deschise succesive de propuneri, Comisia a acordat granturi de funcționare între 2012 și 2015 pentru două organizații fără scop lucrativ, cu sediul în Bruxelles, Finance Watch și Better Finance.

•Proporționalitate

Propunerea respectă principiul proporționalității, astfel cum este prevăzut la articolul 5 din Tratatul privind Uniunea Europeană. După cum s-a estimat în evaluarea ex-ante care însoțește propunerea Comisiei de regulament privind finanțarea, prezentul regulament nu depășește ceea ce este necesar pentru a asigura impactul și efectele obținute până în prezent prin proiectul-pilot și prin acțiunea pregătitoare anterioare. Se propune finanțare din partea Uniunii pentru doi beneficiari bine identificați, ale căror activități, rezultate și impact au fost evaluate în 2015. În cadrul instituțional actual, noile mecanisme de finanțare vor asigura o finanțare stabilă, solidă și adecvată pentru atingerea obiectivelor de politică. Sprijinul financiar va fi acordat în conformitate cu condițiile stabilite în Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și în Regulamentul delegat (UE) nr. 1268/2012 al Comisiei din 29 octombrie 2012 privind normele de aplicare a Regulamentului (UE, Euratom) nr. 966/2012.

•Alegerea instrumentului

Instrumentul juridic cel mai adecvat pentru a fi utilizat în cazul de față, în temeiul articolului 169 alineatul (2) litera (b), în vederea instituirii unui program al Uniunii de sprijinire a activităților specifice de creștere a gradului de implicare a consumatorilor și a altor utilizatori finali, precum și a părților interesate care reprezintă interesele acestora, în procesul de elaborare a politicilor Uniunii în sectorul serviciilor financiare, este un regulament.

3.REZULTATELE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI

•Evaluările ex post ale legislației în vigoare

Potrivit evaluării ex post, Comisia consideră că obiectivele stabilite pentru proiectul-pilot și pentru acțiunea pregătitoare subsecventă au fost în general atinse. Obiectivul general de dezvoltare a unui centru european de expertiză financiară a fost atins și au fost create două centre de expertiză complementare. Prin activitățile desfășurate de către cei doi beneficiari au fost puse la dispoziția factorilor de decizie europeni alte puncte de vedere decât cele exprimate de sectorul financiar în perioada respectivă și aceste puncte de vedere au fost comunicate publicului larg. Atât Finance Watch, cât și Better Finance au fost în strânsă legătură cu factorii de decizie politică din Uniune începând din 2012, după cum reiese din participarea acestora la mai multe reuniuni și audieri în parlamentele naționale sau europene. Expertiza acestora, diseminată într-o serie de publicații și de răspunsuri la consultări, le-a permis să aducă o voce nouă în dezbaterea publică. În fine, ambele organizații au dezvoltat capacități de comunicare eficace care le-au permis să își informeze membrii și chiar un public mai larg cu privire la chestiunile aflate în joc în sectorul financiar. Finance Watch și Better Finance au lucrat în domenii diferite de politică și au vizat categorii de public diferite, însă împreună au acoperit, prin activitățile lor, cea mai mare parte a agendei politice financiare a Uniunii începând cu 2012.

Finance Watch a fost înființată grație acestor granturi din partea Uniunii și a primit contribuții financiare în valoare de 3,04 milioane EUR între 2012 și 2014. Evaluarea a constatat că organizarea, personalul și activitățile acesteia sunt foarte relevante în vederea atingerii obiectivelor proiectului-pilot și ale acțiunii pregătitoare. Finance Watch s-a concentrat în mod clar asupra agendei de reformă financiară în urma crizei și a acoperit o parte importantă din agenda politică a Uniunii între 2012 și 2014. Expertiza furnizată în cursul acestei perioade (rapoarte de cercetare, documente de poziție, răspunsuri la consultări, comunicate de presă) a fost în general bine primită. În materie de comunicare, Finance Watch a creat un site internet dedicat, a reușit să aibă o prezență relativ importantă în mass-media și să organizeze două conferințe la nivel înalt pe an începând cu 2012. Organizația a fost considerată mai puțin eficace în ceea ce privește consolidarea capacității utilizatorilor finali și a consumatorilor de a contribui la elaborarea politicilor Uniunii în sectorul financiar, iar acest lucru poate fi legat de componența ei eterogenă (cu posibilități de intervenție limitate în afara Bruxelles-ului). Bugetul său anual s-a ridicat la 1,8 milioane EUR, în medie, aproape două treimi din resurse fiind alocate pentru angajarea de personal cu înaltă calificare (14 angajați) pentru desfășurarea activităților sale. Costul per element furnizat (publicații, evenimente și reuniuni, comunicare) al organizației a fost evaluat ca fiind stabil între 2012 și 2014.

Better Finance a primit, în trei ani, 0,90 milioane EUR sub formă de granturi de funcționare. Organizația a reușit să creeze un centru de expertiză financiară axat în principal pe interesele investitorilor privați, ale acționarilor individuali, ale deponenților și ale altor utilizatori finali de servicii financiare, în conformitate cu componența și cu resursele sale limitate. Organizarea, componența și activitățile organizației au fost evaluate ca fiind extrem de relevante pentru îndeplinirea obiectivelor proiectului-pilot privind domeniile de politică specifice. Cu toate acestea, secretariatul a fost evaluat ca fiind relativ fragil, cu o dimensiune limitată (5 membri ai personalului), un număr limitat de experți financiari și întâmpinând dificultăți în perioada respectivă pentru a menține resursele stabile. În ceea ce privește impactul său real în procesul de elaborare a politicilor UE, organizația a fost considerată eficace în interacțiunile cu factorii de decizie politică din UE din Bruxelles cu privire la o serie de dosare specifice, și poate chiar într-o mai mare măsură în ceea ce privește relațiile cu AES în domeniul legislației secundare și terțiare. Mulțumită granturilor de funcționare din partea Uniunii, Better Finance ar putea să își sporească efectiv potențialul de comunicare prin dezvoltarea unui site internet profesional și angajarea de personal specializat. Activitatea sa de cercetare în perioada respectivă s-a concentrat în mare măsură pe pensii.

Începând cu anul 2012, ambii beneficiari au primit finanțare de până la 60 % din costurile lor eligibile prin granturi din partea Uniunii și rămân puternic dependenți de finanțarea din partea Uniunii. În pofida eforturilor constante, Finance Watch a reușit să atragă numai un singur alt donator stabil și semnificativ, Fundația Adessium, a cărei contribuție nu este confirmată după 2016. Este puțin probabil ca membrii Finance Watch să compenseze această pierdere. Situația este și mai gravă pentru Better Finance. Pe lângă grant, în perioada care face obiectul evaluării (2012-2014), organizația a beneficiat și de o contribuție semnificativă recurentă din partea unuia dintre membrii săi. Importanta reducere a acestei contribuții în 2015 poate reprezenta o amenințare pentru sustenabilitatea Better Finance.

În sfârșit, în ceea ce privește valoarea adăugată pentru Uniune a acestui proiect-pilot și a acțiunilor pregătitoare, evaluarea a concluzionat că ambele organizații, fără îndoială, reprezintă o valoare adăugată pentru procesul de elaborare a politicilor UE în domeniul serviciilor financiare. La nivelul UE, există puține organizații care reprezintă interesul general al consumatorilor și nu există nicio organizație a societății civile care să se concentreze în mod special asupra sectorului financiar și a reglementării acestuia. Între 2012 și 2014, în cadrul cererilor anuale de propuneri, nu s-a manifestat nicio inițiativă alternativă față de Finance Watch și Better Finance. Evaluarea a stabilit că ambele organizații au reprezentat, prin acțiunile lor, o valoare adăugată față de activitățile membrilor lor naționali, în beneficiul utilizatorilor finali europeni prin acțiuni pe care grupurile de apărare a intereselor consumatorilor la nivel național nu au reușit să le întreprindă.

•Consultări cu părțile interesate

Evaluarea ex post a inclus o consultare specifică constituită dintr-un amplu sondaj online și din interviuri specifice care au vizat toate părțile interesate relevante:

–toți membrii beneficiarilor (atât organizații, cât și persoane fizice),

–o serie de factori de decizie politică, inclusiv deputați din Parlamentul European (provenind în principal din Comisia ECON), funcționari ai Comisiei Europene (din Direcțiile Generale FISMA și JUST), reprezentanți ai celor trei AES și reprezentanți ai autorităților naționale,

–donatori, alți finanțatori ai beneficiarilor,

–organizații de protecție a consumatorilor,

–reprezentanți ai sectorului bancar,

–experți financiari,

–grupuri de reflecție (think tanks) implicate în sectorul financiar.